בזכות ולא בחסד: כ-200 אלף ניצולי שואה חיים כיום בישראל, למעלה ממחצית מהם אינם מודעים למכלול הזכויות שמגיעות להם על פי חוק בארץ ובעולם. מדובר בזכויות מורכבות, הניתנות לפי מצבו הבריאותי והאישי של ניצול השואה ומשתנות מעת לעת.
רבים מניצולי השואה מתקשים להתעדכן בחידושים ולהתמודד עם הבירוקרטיה ולכן אינם ממצים את זכויותיהם. מעבר לכך, בתקופה האחרונה ואף בחודשים האחרונים, חלו מספר עדכונים בכל הנוגע לזכויות אלו. לקראת יום השואה, ריכזנו בעזרת עמותת "אביב לניצולי השואה" את כל העדכונים שבוצעו בתחום זכויות הניצולים במהלך השנה האחרונה.
בהתאם להודעת ועידת התביעות, סכום הרנטה (קצבה חודשית) מקרן סעיף 2 מוועידת התביעות, יעלה ויגדל לסכום של 1,623 אירו לרבעון (541 אירו לחודש). התוספת תתבצע בשלוש פעימות: הפעימה הראשונה כבר התבצעה בינואר 2019 והסכום הרבעוני עלה ל-1,245 אירו (415 אירו לחודש).
לניצולי שואה אזרחי ותושבי ישראל, מעניק משרד האוצר השלמה לקצבה חודשית בסכום של 2,375 שקל לכל הפחות, ותיתכן אף השלמה לסכום גבוה יותר, בהתאם לאחוזי הנכות של הניצול ותקרת הכנסותיו. כך למשל, בעלי 25%-39% נכות יכולים להגיע לסכום של עד 5,820 שקל בקצבה. בעלי 40%-49% נכות יכולים להגיע לסכום של עד 6,352 שקל לחודש ואלו המוכרים כבעלי 50% נכות ומעלה יכולים להגיע לקצבה חודשית בסכום של עד 9,645 שקל.
ניצולי שואה שמקבלים הטבות משלימות מהאוצר מכוח החוק להשוואת תנאים, ויקבלו תשלום מוגדל מוועידת התביעות, יקבלו בהתאמה תשלום מופחת מהאוצר, כיוון שהתוספת תקוזז מחישוב ההשלמה. התוספת תבוא לידי ביטוי אצל מקבלי הטבה משלימה מהאוצר המוכרים בתגמול לפי הכנסה או תגמול מוגדל לפי הכנסה, להם לא מקזזים את התגמול מקרן סעיף 2 מההטבה המשלימה (להרחבה בעניין זה ולמידע נוסף לחצו כאן).
שינוי נוסף נוגע להטבות המגיעות לניצולים משתי ערים בבולגריה ובאוקראינה. גרמניה הרחיבה לאחרונה את רשימת הגטאות המוכרים על ידה והוסיפה שתי ערים חדשות לרשימת הגטאות המוכרים: העיר פלובדיב (Plovdiv) בבולגריה, שהוכרה כגטו בין התאריכים 1.6.43-31.8.44, והעיירה סטרטייבקה (Stratiyevka) באוקראינה, שהוכרה בין התאריכים 18.3.44-30.8.41.
רנטה סוציאלית על עבודה ללא כפיה בגטו (ZRBG).
פיצוי חד פעמי בסך 2,000 אירו על עבודה ללא כפיה בגטו (BADV).
מענק ילדות אבודה מוועידת התביעות בסך 2,500 אירו לניצולי שואה שנולדו החל משנת 1928 (ניצולי שואה מפלובדיב וסטייבקה עשויים להיות זכאים למענק זה, על פי אישור ועידת התביעות בהתאם להחלטת גרמניה).
זכאות לקצבה חודשית לניצולי שואה שעלו לארץ אחרי אוקטובר 1953 ואינם מקבלים כיום קצבה חודשית.
הכרה בניצולי שואה מפלובדיב וסטרייבקה שמקבלים קצבה חודשית מהרשות לזכויות ניצולי שואה במשרד האוצר, כניצולי שואה מן המעגל הראשון בהקשר של וועדות רפואיות (ניצולי שואה מהמעגל הראשון, עשויים לקבל אחוזי נכות גבוהים יותר בחלק מהמחלות, קריטריונים קלים יותר להכרה במחלות מסויימות, וכן, ישנה אפשרות להכרה בדמנציה ובהוצאות הנובעות ממנה).
מענק לניצולים שהיו על ה"קינדרטרנספורט"
היו מתחת לגיל 21, ללא ליווי הוריהם, והשתתפו בטרנספורט שלא אורגן על ידי ממשלת גרמניה כדי להימלט מרדיפות מאיימות על ידי כוחות גרמניים.
הועברו ממקום כלשהו בתוך הרייך הגרמני או משטחים שסופחו או נכבשו באותו הזמן.
הפיצוי שנכנס לתוקף בינואר 2019 ומשולם דרך ועידת התביעות (למידע נוסף לחצו כאן).
"הטבות שיכולות לשפר חיים"
עו"ד אביבה סילברמן, מייסדת ומנכ"לית עמותת אביב לניצולי השואה, המעניקה בהתנדבות סיוע לניצולים למימוש זכויותיהם, מציינת כי בימים אלה העמותה יוצאת בקריאה לציבור להפנות אליה ניצולי שואה לסיוע במיצוי זכויות. "לצערי, רבים מניצולי השואה אינם מעודכנים בשינויים ולכן אינם מממשים את זכויותיהם. כך קורה ששבעה מתוך עשרה ניצולי שואה שפונים לקבלת סיוע במיצוי זכויותיהם, מגלים לראשונה שמגיעות להם זכויות בארץ ובעולם. במקרים רבים מדובר בהטבות כספיות שיכולות לשפר את חייהם ולהוות את ההבדל בין חיים בעוני לחיים בכבוד ורווחה".
כאמור, עורכי הדין ויועצי הזכויות של העמותה נותנים לניצולי השואה סיוע אישי ומקצועי במיצוי זכויותיהם ללא כל תשלום. ניתן לתאם פגישה לקבלת סיוע במיצוי זכויות באחת מנקודות הזכות - מיצוי זכויות בקהילה, אותן מפעילה העמותה בשיתוף הרשויות מקומיות ברחבי הארץ.
את כל הזכויות המעודכנות בארץ ובחו"ל, ניתן למצוא באתר של עמותת אביב לניצולי השואה.